Кинофестивалым зэхуешэс
Налшык къалэм и «Форум» киногъэлъэгъуапIэм жэпуэгъуэм иджыблагъэ щекIуэкIащ «FEST-хиты» дунейпсо кинофестивалыр. Ар къызэрагъэпэщащ Урысей Федерацэмрэ Къэбэрдей-Балъкъэрымрэ щэнхабзэмкIэ я министерствэхэм, КъБР-м и Кинематографистхэм я зэгухьэныгъэм. Фестивалым зыкърагъэхьэлIащ КъБР-м щэнхабзэмкIэ и министр Къумахуэ Мухьэдин, республикэм и творческэ интеллигенцэм, режиссёрхэм, актёрхэм, журналистхэм.
Хабзэ хъуауэ Къэбэрдей-Балъкъэ- рым щрагъэкIуэкI фестивалым хэтащ Урысейм, Белоруссием, Венгрием, Израилым, Къыргъызым, Польшэм, Таиландым, Узбекистаным, Чехием, Франджым я лIыкIуэхэр. Абыхэм программэр гъэщIэгъуэн ящыхъуащ. Зэраубзыхуам тету, дунейпсо фестивалым щагъэлъэгъуащ Вэрокъуэ Владимир и «Эльбрусград», Битокъу Владимир и «Глубокие реки», Агейчев Олег и «Доминика», Пари Эдуард и «Жили-были», Бирназаров Темир и «Ночная авария», Маликов Рашид и «Стойкость», Фам Константин и «Свидетели», Аистов Станислав и «Эликсир бессмертия», Мышкин Андрей и «302БИС» лэжьыгъэхэр. Къыхэгъэщыпхъэщ, иджырей фестивалым хыхьэу жэпуэгъуэм и 10-11-хэм сабийхэм папщIэ «Быль и небыль», «Бесконечное лето» программэхэм къызэщIаубыдэу, «Союзмульткино»-м къыдигъэкIа фильмхэр къызэрагъэлъэгъуар.
Урысейм и Кинематографистхэм я зэгухьэныгъэм и секретарь, Урысейм кинематографие щIэныгъэхэмрэ гъуазджэхэмкIэ и академием и академик Но- вожилов Сергей къыщыпсалъэм къыхигъэщащ фестиваль зэмылIэу-жьыгъуэхэм саугъэтхэр къыщызыхьа лэжьыгъий Налшык щагъэлъэгъуэну къызэрыздашар.
Фестивалым хыхьэу утыку щагъэлъэгъуа лэжьыгъэхэр къызэщIэпкъуэжмэ, кърихьэлIахэм нэхъ ягу дыхьащ «Лучший дебют» унэтIыныгъэм хыхьэу «Кинотавр-2018» саугъэтыр зыхуагъэфэща Битокъу Владимир и «Глубокие реки» фильмыр. КъБР-м и цIыхубэ артист, композитор, пианист Къэбэрдокъуэ Му- рат и макъамэ гуакIуэр зыщIэлъ филь-мым и япэ дакъикъэхэм щыщIэдзауэ узыщIешэ икIи лэжьыгъэр и кIэм щынэблагъэкIи уиутIыпщыркъым, куэдым урегъэгупсыс. А псом къыдэкIуэу кинорежиссёр цIэрыIуэ Сокуров Александр и гъэсэн режиссёр ныбжьыщIэхэм (языныкъуэхэм я зэфIэкIхэмрэ ехъулIэны-гъэхэмрэ мызэ-мытIэу ди республикэми гъунэгъу щIыналъэхэми щагъэлъэгъуэну хунэсащ) я щыпэ лэжьыгъэхэр кином дихьэх псоми сыт щыгъуи яфIэгъэщIэгъуэнщ. Битокъу Владимир и IэдакъэщIэкIым цIыху куэд щIызэхуишэса щхьэусыгъуэхэм ари ящыщу къыщIэкIынущ. Фильмыр нобэ Москва щагъэлъэгъуэнущ. Абы еплъыну хунэсахэм лэжьыгъэр зигу ирихьаи иримыхьаи яхэтщи, Интернетым жыджэру щытопсэлъыхь. Гуапэ пщымыхъуу къанэркъым кинор адыгэбзэкIэ зэрытрахар (субтитрхэр урысыбзэкIэ къыщыхьауэ).
Фестивалыр щызэхуащIыжым, абы хэтахэмрэ ар къызэзыгъэпэщахэмрэ я зэIущIэ КъБР-м ЩэнхабзэмкIэ и фондым щекIуэкIащ. Фестивалыр зэрекIуэкIа махуитхум кърикIуахэр къыщызэщIикъуэжым, Новожилов Сергей къыхигъэщащ апхуэдэ щэнхабзэ зэхыхьэхэр хабзэ дахэ зэрыхъуар, ар къызэзыгъэпэщхэмрэ кином дихьэххэмрэ а Iуэху дахэм зэпымыууэ зэрыпэплъэр.
— Хабзэ дахэ хъуауэ, жэпуэгъуэм ирихьэлIэу къыхэтлъхьэ мыпхуэдэ зэIущIэхэм дытемыпыIэжу дыпоплъэ, кинематографист куэд ди гуапэу къыдогъэблагъэ, фильм гъэщIэгъуэнхэр къыздыдошэ, программэр нэхъ щIэщыгъуэу зэрыдухуэным дыхущIокъу. Фестивалым хыхьэу щIыналъэм и кинематографистхэм я лэжьыгъэхэри утыку щыгъэлъэгъуэным мыхьэнэшхуэ иIэщ, сыту жыпIэмэ, я зэфIэкIхэмкIэ зэхъуэжэнымкIэ ар IэмалыфIщи. КъищынэмыщIауэ, «Союзмультфильм»-м и анимацэ программэр япэу къызэрытшам, абы хыхьэу лэжьыгъэщIэхэри, япэрей фильмхэри зэрыдгъэлъэгъуам и фIыгъэкIэ сабий куэд зэхуэтшэсащ. Режиссёрхэм я лэжьыгъэ нэхъыфIхэм сабийхэр щIэпIыкIыным и мыхьэнэр къэлъытэгъуейщ, — жиIащ Новожиловым.
ТЕКIУЖЬ Заретэ.
